Arnar Davíð í 2. sæti úrslita á Heimstúrnum – Endurtekið efni nóvember 7 , 2019 Nú rétt í þessu lauk keppni í úrslitum Heimstúrsins í keilu 2019 en þar átti Arnar Davíð Jónsson KFR boð um þátttöku sem efsti maður á Evrópulistanum í dag . Í morgun var spiluð forkeppni þeirra 6 sem kepptu til úrslita og náði Arnar Davíð 2. sætinu á eftir Englendingnum Dominic Barrett en þeir áttust við í úrslitum Kuwait Open 2019 í gær sem Barrett vann með einum pinna . Arnar lék fyrst við Sean Rash frá Bandaríkjunum sem varð í 3. sætinu en Rash á fjölmarga PBA titla í safni sínu . Arnar sigraði þann leik örugglega með 289 pinnum gegn 223 . Það var því komið að þeim félögum Arnari og Barrett að mætast aftur í úrslitum í dag . Arnar byrjaði mjög vel í úrslitaleiknum og felldi út í 5. ramma . Þá fór þó aðeins að síga á ógæfuhliðina hjá honum og Barrett seig framúr og hafði sigur að lokum með 276 pinnum gegn 232 og er Barrett því World Bowling Tour meistari 2019 . Þessi árangur Arnars er þó mikill að ná 2. sætinu bæði í Kuwait open og svo 2. sætinu í úrslitum Heimstúrsins . Arnar heldur strax í fyrramálið til Álaborgar í Danmörku þar sem fram fer síðasta mótið á Evróputúrnum í ár . Þar freistar Arnar þar þess að halda efsta sætinu á Evrópulistanum og verða þar með fyrsti íslenski keilarinn til að sigra Evrópumótaröð í keilu og er leitun að öðrum einstaklingum hér á landi sem hafa náð viðlíka árangri í sinni íþróttagrein í Evrópu . Fréttir frá Álaborg koma inn á vef KLÍ um leið og þær berast .